Šeduvos gimnazija

Šeduvos gimnazija – dieninė, savarankiško mokymosi bendrojo lavinimo mokykla Radviliškio raj. Šeduvoje, Pilies g. 17, vykdanti pradinio, pagrindinio, vidurinio ir papildomo ugdymo programas. Įstaigos kodas 290671780.

Filialai:
 Radviliškio rajono Šeduvos gimnazijos Butėnų pradinio ugdymo skyrius;
 Radviliškio rajono Šeduvos gimnazijos Specialiojo ugdymo skyrius.

2021-2022 m. gimnazijoje buvo 60 pedagoginiai darbuotojai. Mokėsi 556 mokinys, iš jų:
 1 – 4 klasėse mokosi 163 mokiniai;
 5 – II gimnazinėse  klasėse mokosi 253 mokiniai;
 III – IV gimnazinėse klasėse mokosi 76 mokiniai;
 specialiojo ugdymo skyriuje mokosi 64 mokiniai.

Istorija 
Šeduvoje pirmoji parapinė mokykla įkurta 1542 m. Šeduvos miesto pradinės mokyklos archyviniuose dokumentuose mokyklos įsteigimo data nurodami 1890 metai, bet tuomet veikiančiose paprastai būdavo mokoma rusų kalba. Tikrąja įsikūrimo data laikytini 1916 m. Įkūrėjas – mokytojas Petras Marcinkevičius, minimas kartu su juo dirbęs Antanas Liaudanskas. Pirmasis buvo įsikūręs klasėje seserų Libonaičių name (dabar Vytauto g. 14), antrasis, mokęs berniukus, tos pačios gatvės Nr. 40. Tą katalikiškos krypties mokyklą globojo kun. Antanas Kiznis.

Šeduvos „Saulės“ draugijos skyrius 1918 m. rudenį įkūrė progimnaziją. Mokslas progimnazijoje prasidėjo neįprastu laiku – 1919 m. sausio 2 d. Pirmasis pedagogų tarybos posėdis įvyko sausio 7 d. Pastaroji data dažniausiai laikoma mokyklos įkūrimo diena. Pirmaisiais metais progimnazija įsikūrė privačiame name Kėdainių gatvėje Nr. 51, o besiplėsdama – Šiaulių gatvėje, taip pat privačiai.

Sparčiai augant mokinių skaičiui, didėjo ir klasių skaičius. 1920 m. gale jau mokėsi 1151 mokinys: I-13, II-38, III-46 ir IV-44. 1920/1921 m. m. progimnazija buvo pilnai sukomplektuota, išleista pirmoji laida. 1923 m. iš Šeduvos miesto valdžios nemokamai gautas žemės sklypas. Buvo paruoštas ir projektas, tačiau vyriausybė tuo metu rodomos iniciatyvos beveik nerėmė, todėl nutarta iš pradžių toliau nuo gatvės važiuojamos dalies statyti laikiną medinį pastatą, kurį ateityje, pastačius mūrinę mokyklą, būtų galima paversti bendrabučiu moksleiviams. 1924 m. atidaryti nauji progimnazijos rūmai.

1963 m. Šeduvoje pastatyta nauja 920 vietų vidurinė mokykla. 2005 m. rugpjūčio 1 d. Šeduvos vidurinė mokykla tapo Šeduvos gimnazija.

Kraštotyros muziejus 
Gimnazijoje veikia kraštotyros muziejus. Pavadintas jo įkūrėjo mokytojo Antano Bukausko (1927–1993) vardu. Nuo 1960 m. jis pradėjo kaupti kraštotyrinę medžiagą. Surinktiems eksponatams 1988 m. buvo skirta patalpa – įrengtas kraštotyros kampelis. Prie muziejaus įrengimo prisidėjo mokytojos Viktorija Oleinikova ir Genovaitė Rimšienė. Parengtas mokyklos istorijos 1542-1989 m. susistemintas albumas. 1992 m. pasirodė A. Bukausko knygelė „Trumpa Šeduvos miesto istorija“. Mokytojas sistemino ir naujino muziejaus medžiagą, vedė ekskursijas lankytojams. 

1996 atidengta Šeduvos mokyklos istorijos muziejaus, kuriam buvo suteiktas A. Bukausko vardas, lenta. Sutvarkyta muziejaus medžiaga buvo išdėstyta šešiuose kambariuose, parengtos ekspozicijos „Šeduvos mokykla“ ir „Šeduvos miesto bei jo apylinkių istorija ir etnografija“. 2000 m. muziejų prižiūrėjo mokytoja Bronislava Zaleskienė, nuo 2004 m. – bendrabučio vedėja Ramutė Kažukauskienė. Buvo parengtas projektas „Kartų kaita“ apie  62 mokyklos abiturientų laidų išsilavinimą ir pasiekimus. 2009 m., artėjant mokyklos 90-mečiui, renovuotose patalpose muziejui buvo skirtas vienas kambarys, kuriame buvo eksponuojama Šeduvos mokyklos švietimo raida.
2014 m. muziejus įsikūrė centriniame mokyklos korpuse.

Direktoriai 
 Kazimieras Augulis – 1995–2011 m.
 Laimutis Škleinikas –  2011–2021 m.
Edita Varneckienė – 2021 m.

Žymūs mokytojai 
 Janina Vasiliauskienė;
 Kęstutis Meškauskas;
 Virginija Diržinauskienė;
 Salomėja Krencienė;
 Zita Andrušaitienė;
 Genovaitė Dryžienė;
 Vida Makutienė;
 Aušra Aleknienė;
 Gintautas Makutis;
 Arvydas Kavaliauskas;
 Teodoras Blinstrubas.

Žymūs mokiniai 
 Antanas Belazaras, kompozitorius, pedagogas;
 Vincas Algirdas Pranckietis, kunigas, Jonavos rajono garbės pilietis.
 Algirdas Butkevičius – inžinierius, ekonomistas, politinis bei visuomenės veikėjas, LR Ministras Pirmininkas.

Literatūra 
 Jonas Linkevičius. Keliu į Saulės gimnaziją: Šeduvos vidurinės mokyklos 85-mečiui. – V.: Agora, 2005. – 192 p.: iliustr. – ISBN 9986-633-70-2.

Nuorodos 
 Gimnazijos svetainė
 Gimnazijos muziejus
 Šeduvos gimnazijoje paminėtas Antano Bukausko jubiliejus

Lietuvos gimnazijos
Radviliškio rajono savivaldybės mokyklos
Šeduva